黄公度
送汪内相移镇宣城
龙纪膺图代，龟书出洛年。
人文初炳焕，神化共回旋。
大雅藩篱缺，诸儒门户专。
天将扶古道，岳始降名贤。
派别轩皇远，江回楚邑偏。
英灵久蟠郁，簪笏旧蝉联。
家学传桑砚，词场著祖鞭。
风云千载会，宇宙大名悬。
行洁圭无玷，才长桷有梴。
西都经术富，东阁道山连。
蠹简烦紬绎，群书益贯穿。
才超班马上，道探老庄玄。
近代风骚变，词人雾縠鲜。
俳优惊异体，轻薄竟相沿。
作者今亡矣，明公独勉{旃丹换冉}。
狂澜资反正，坠绪得扶颠。
内史趋栏药，中书落笔椽。
直词批勑尾，清议列龟前。
法驾南巡日，妖氛北刺天。
新亭空涕泪，神汴一腥膻。
慰将言弥切，徵兵檄屡宣。
奉天凭陆贽，淮上困苻坚。
素秘龙韬策，爰参虎旅权。
精诚潜贯日，勋业合凌烟。
耆旧朝廷倚，文章海内传。
三长青史笔，五典白麻篇。
思赡宫人蜡，荣归御榻莲。
研经鱼辨鲁，挥翰骥奔泉。
方徯金銮作，聊从铜虎迁。
疮痍承帝念，恺悌沃民编。
铃索昼斋永，棠阴夜月圆。
丰登诸县乐，治最八州先。
诏易宣城郡，恩遗晋水壖。
歌襦恐来暮，卧辙惜言还。
汉守终丞相，黄公且颍川。
长亭春草外，巨镇日华边。
况复师瞻久，由来德望全。
芝函行召对，鼎席即详延。
尚父西辞渭，司徒北破燕。
斯民免涂炭，吾党赖陶甄。
竹尺元通籍，瓜时忝备员。
孩提曾识面，父执绝随肩。
被遇怜才小，怀恩觉体孱。
尘埃馀冗吏，情绪足离筵。
歌阕魂飞渚，诗成泪染笺。
辕驹何局促，巫步失趼跹。
旧治应骑竹，他邦未暖氊。
公归劳驿骑，地远想台躔。
处士依文举，贤卧颂子渊。
瀛洲如许到，未敢卜归田。